ai4bharat/Pralekha huggingface dataset:
वित्त मंत्रालय
सीबीआईसी के तहत दिल्ली सीमा शुल्क विभाग में विशेष अभियान 3.0 में जोरों पर
एयर कार्गो  आयुक्तालय ने आयात शेड में पड़े 20 टन पुराने कागज/दस्तावेजों का निपटान किया
दिल्ली सीमा शुल्क सरकारी कार्यालयों में स्वच्छता बढ़ाने और कार्यस्थल के अनुभवों को बेहतर बनाने के लिए प्रशासनिक सुधार और लोक शिकायत विभाग के विशेष अभियान 3.0 के लिए प्रतिबद्ध है। अभियान के तहत एयर कार्गो  आयुक्तालय, दिल्ली सीमा शुल्क क्षेत्र ने एयर कार्गो आयात शेड से, लगभग 20 टन पुराने कागजात/दस्तावेजों को हटा कर 1,200 वर्ग फुट से अधिक जगह खाली को खाली किया।
इसके अलावा, एयर कार्गो  आयुक्तालय, दिल्ली सीमा शुल्क क्षेत्र की पर्यावरण संरक्षण के प्रति प्रतिबद्धता को सुदृढ़ करने के लिए, हटाए गए कागजात/दस्तावेजों का ठोस अपशिष्ट प्रबंधन नियम, 2016 के अनुसार संसाधित किया जाएगा। पुराने रिकॉर्ड के निपटान के बाद प्राप्त कार्यालय स्थान का उपयोग आयात शेड में तैनात एयर कार्गो आयात आयुक्तालय के अधिकारियों और कर्मचारियों के बैठने और प्रभावी रिकॉर्ड रखने के लिए किया जाएगा।
इन पुराने कागजातों/दस्तावेजों के निपटान के लिए निविदा सामान्य वित्तीय नियम, 2017 का पालन करते हुए गवर्नमेंट ई-मार्केट प्लेस  के माध्यम से आवंटित की गई थी।
दिल्ली सीमा शुल्क के तहत सभी आयुक्तालय विशेष अभियान 2.0 के अनुसार पूरे उत्साह के साथ काम करना जारी रखेंगे, जिसके तहत डीएआरपीजी ने 'अरण्य' परियोजना की सराहना की।
पेट्रोलियम एवं प्राकृतिक गैस मंत्रालय
श्री धर्मेन्द्र प्रधान ऑस्ट्रिया और जर्मनी के दौरे पर
पेट्रोलियम एवं प्राकृतिक गैस और कौशल विकास व उद्यमिता मंत्री श्री धर्मेन्द्र प्रधान के नेतृत्व में एक आधिकारिक प्रतिनिधिमंडल 19-20 जून, 2018 को ऑस्ट्रिया के वियना में पेट्रोलियम निर्यातक देशों के संगठन  द्वारा आयोजित किए जाने वाली सातवीं ओपेक अंतर्राष्ट्रीय संगोष्ठी में भाग लेगा। यह शिरकत एक विशेष अतिथि के रूप में होगी।
यह दौरा एक ऐसे महत्वपूर्ण समय में हो रहा है जब कच्चे तेल की वैश्विक कीमतें वर्ष 2014 के उच्चतम स्तर पर पहुंचने के बाद अब फिर से उच्चतम स्तर पर पहुंच गई हैं। ओपेक के साथ भारत की सहभागिता विशेष मायने रखती है, क्योंकि भारत अपने कुल कच्चे तेल का लगभग 82 प्रतिशत, कुल प्राकृतिक गैस का 75 प्रतिशत और कुल एलपीजी का 97 प्रतिशत ओपेक के सदस्य देशों से ही प्राप्त करता है।
श्री प्रधान इसके बाद 21-22 जून, 2018 को जर्मनी के दौरे पर रहेंगे। वह एक जर्मन एसएमई ‘लैप कंपनी’ का दौरा करेंगे जिसने वैश्विक स्तर पर अपना विस्तार किया है। श्री प्रधान 21 जून, 2018 को बर्लिन के अलेक्जेंडर प्लाज में अंतर्राष्ट्रीय योग दिवस पर आयोजित होने वाले समारोह की अगुवाई करेंगे।
रक्षा मंत्रालय
भारत-चीन कोर कमांडर स्तरीय बैठक के 12वें दौर पर जारी संयुक्त प्रेस वक्तव्य
भारत और चीन के बीच कोर कमांडर स्तरीय बैठक का 12वां दौर भारत की ओर चुशुल-मोल्दो सीमा स्थल पर आयोजित किया गया । बैठक का यह दौर दिनांक 14 जुलाई को दुशांबे में भारत और चीन जनवादी गणराज्य के विदेश मंत्रियों की बैठक और 25 जून को आयोजित भारत-चीन सीमा मामलों  पर परामर्श और समन्वय के लिए निर्मित कार्यतंत्र की 22वीं बैठक के बाद आयोजित किया गया ।
दोनों पक्षों ने भारत-चीन सीमा क्षेत्रों के पश्चिमी क्षेत्र में वास्तविक नियंत्रण रेखा पर सैन्य वापसी से जुड़े बचे हुए क्षेत्रों के समाधान के विषय पर विचारों का स्पष्ट और गहन आदान-प्रदान किया। दोनों पक्षों ने यह नोट किया कि बैठक का यह दौर रचनात्मक था जिसने आपसी समझ को और बढ़ाया। वे दोनों देशों के बीच मौजूदा समझौतों और प्रोटोकॉल के अनुसार इन शेष मुद्दों को शीघ्रता से हल करने और बातचीत और वार्ता की गति को बनाए रखने पर सहमत हुए।
दोनों पक्ष इस बात पर भी सहमत हुए कि आखिरकार वो पश्चिमी क्षेत्र में वास्तविक नियंत्रण रेखा के साथ स्थिरता सुनिश्चित करने के लिए अपने प्रभावी प्रयास जारी रखेंगे और साझा तौर पर शांति बनाए रखेंगे ।
युवा कार्यक्रम एवं खेल मंत्रालय
नयी राष्ट्रीय युवा नीति के मसौदे पर सुझाव आमंत्रित: युवा कार्यक्रम और खेल मंत्रालय
सरकार ने विद्यमान राष्ट्रीय युवा नीति, 2014 के मसौदे की समीक्षा की है और राष्ट्रीय युवा नीति  का एक नया मसौदा तैयार किया है जिसे पब्लिक डोमेन में रखा गया है। इस राष्ट्रीय युवा नीति के मसौदे में युवा विकास के लिए दस वर्षीय विजन की परिकल्पना की गई है जिसे भारत वर्ष 2030 तक प्राप्त करना चाहता है। यह सतत विकास लक्ष्यों  के साथ जुड़ा हुआ है और इसमें ‘भारत को आगे बढ़ने के लिए युवाओं की क्षमता को अनलाक करने’ का प्रावधान किया गया है। इस राष्ट्रीय युवा नीति का उद्येश्य पांच प्राथमिकता क्षेत्रों अर्थात शिक्षा, रोजगार और उद्यमिता; युवा नेतृत्व और विकास; स्वास्थ्य, फिटनेस और खेल तथा सामाजिक न्याय में युवाओं के विकास के लिए व्यापक कार्रवाई करना है। प्रत्येक प्राथमिकता वाले क्षेत्र वंचित वर्गों के हितों को ध्यान में रखते हुए सामाजिक समावेशन के सिद्धांत पर आधारित है।
सभी हितधारकों से राष्ट्रीय युवा नीति के मसौदे को पब्लिक डोमेन में रखने की तारीख से 45 दिनों के भीतर अर्थात 13 जून, 2022 तक टिप्पणियां/विचार/सुझाव dev.bhardwaj[at]gov[dot]in अथवा policy-myas[at]gov[dot]in पर आमंत्रित किये गये हैं।
राष्ट्रीय युवा नीति का मसौदा युवा कार्यक्रम और खेल मंत्रालय की वेबसाइट https://yas.nic.in/ पर उपलब्ध है।
प्रधानमंत्री कार्यालय
प्रधानमंत्री ने टोक्यो ओलंपिक 2020 में बैडमिंटन में कांस्य पदक जीतने के लिए पी वी सिंधु को बधाई दी
प्रधानमंत्री श्री नरेन्द्र मोदी ने टोक्यो ओलंपिक 2020 में बैडमिंटन में कांस्य पदक जीतने के लिए पी वी सिंधु को बधाई दीहै। प्रधानमंत्री ने यह भी कहा कि वह भारत का गौरव हैं और हमारी सबसे ज्यादा बेहतरीन ओलंपिक खिलाड़ियों में से एक हैं।
एक ट्वीट के माध्यम से प्रधानमंत्री ने कहा;
“हम सभी पी वी सिंधु के शानदार प्रदर्शन से उत्साहित हैं। टोक्यो ओलंपिक 2020 में कांस्य पदक जीतने पर उनको बधाई। वह भारत का गौरव हैं और हमारे सबसे बेहतरीन ओलंपिक खिलाड़ियों में से एक हैं। #Tokyo2020”
राष्ट्रपति सचिवालय
राष्ट्रपति 11 नवम्बर को राष्ट्रपति भवन में आयोजित होने वाले राज्यपालों और उपराज्यपालों के 51वें सम्मेलन की अध्यक्षता करेंगे
राष्ट्रपति श्री राम नाथ कोविन्द, 11 नवम्बर, 2021 को राष्ट्रपति भवन में आयोजित होने वाले राज्यपालों और उपराज्यपालों के 51वें सम्मेलन की अध्यक्षता करेंगे। राष्ट्रपति श्री राम नाथ कोविन्द की अध्यक्षता में आयोजित होने वाला यह चौथा सम्मेलन होगा।
इस सम्मेलन में सभी राज्यों और केन्द्र शासित प्रदेशों के राज्यपालों और उपराज्यपालों के अलावा उपराष्ट्रपति, प्रधानमंत्री और केन्द्रीय गृह मंत्री भी शामिल होंगे।
रक्षा मंत्रालय
रक्षामंत्री सशस्त्र सेनाओं के कंबाइंड कमांडर्स कॉन्फ्रेंस में शामिल हुए
रक्षामंत्री माननीय श्री राजनाथ सिंह आज गुजरात के केवडिया में हो रही कंबाइंड कमांडर्स कॉन्फ्रेंस-2021 के सशस्त्र सेनाओं के कंबाइंड कमांडर्स के लिए आयोजित विवेचना सत्रों में शामिल हुए। केवडिया पहुंचने के तुरंत बाद रक्षामंत्री भारत के लौहपुरुष सरदार बल्लभभाई पटेल को श्रद्धांजलि देने स्टेच्यू ऑफ यूनिटी गए।
कॉन्फ्रेंस में उद्घाटन भाषण देते हुए रक्षामंत्री ने देश की रक्षा और सुरक्षा को प्रभावित करने वाले बहुत से मुद्दों पर चर्चा की। उन्होंने उभरते सैन्य खतरों, इन खतरों से निपटने में सशस्त्र सेनाओं की महत्वपूर्ण भूमिका और भविष्य में संघर्षों की बदलती प्रकृति पर विशद चर्चा की। रक्षामंत्री ने पीएलए के साथ पूर्वी लद्दाख में उत्पन्न गतिरोध के दौरान सैनिकों द्वारा प्रदर्शित निस्वार्थ सेवा और साहस की हृदय से प्रशंसा की और उनके प्रति सम्मान व्यक्त किया। इस अवसर पर रक्षा विभाग,रक्षा उत्पादन विभाग तथा अनुसंधान और विकास विभाग के सचिवों और रक्षा सेवाओं के वित्तीय सलाहकार ने भी विभिन्न संबद्ध विषयों पर अपने विचार व्यक्त किए।
रक्षामंत्री की उपस्थिति में आज दिनभर में दो विवेचना सत्र आयोजित किए गए, जिनमें विभिन्न विषयों पर विचार-विमर्श किया गया और उनमें से कुछ सत्र बंद कमरों में भी हुए। इन सत्रों में सशस्त्र सेनाओं के आधुनिकीकरण खासतौर से समन्वित थिएटर कमांड स्थापित करने और अत्याधुनिक प्रौद्योगिकी को शामिल करने के संबंध में चर्चा हुई। सशस्त्र सेनाओं का मनोबल बढ़ाने और उन्हें प्रेरित करने तथा नवाचार को प्रोत्साहित करने जैसे विषयों पर बहुत उत्साहवर्द्धक भागीदारी देखने को मिली। तीनों सेनाओं के सैनिकों और युवा अधिकारियों की ओर से इस संबंध में बेहद उपयोगी फीडबैक और सुझाव भी सामने आए।
नागरिक उड्डयन मंत्रालय
चेन्नई हवाई अड्डा मुश्किल समय में आवश्यक चिकित्सा सामग्रियों की आपूर्ति सुगमतापूर्वक संचालित कर रहा है
चिकित्सा सामग्रियों के आगमन के साथ सुगम वितरण के लिए वैक्सीन कॉरिडोर का इस्तेमाल किया जा रहा
विदेशों से 15 मई 2021 तक 402.39 मीट्रिक टन आवश्यक चिकित्सा सामग्री प्राप्त हुई
भारतीय वायुसेना को चिकित्सा ऑक्सीजन सिलेंडर और अन्य आवश्यक चिकित्सा सामग्रियों को ले जाने में सहायता पहुंचाई गई
कोविड-19 टीकाकरण शिविर का आयोजन किया
देशभर में आवश्यक चिकित्सा आपूर्ति की आवाजाही और वितरण सुनिश्चित करने के लिए भारत के विभिन्न हवाई अड्डे और उनके कोरोना योद्धा दिन-रात काम कर रहे हैं। इन प्रयासों के एक हिस्से के रूप में चेन्नई हवाई अड्डा दक्षिणी भारतीय क्षेत्र में आवश्यक चिकित्सा समाग्रियों की आपूर्ति सुनिश्चित करने में महत्वपूर्ण भूमिका निभा रहा है। वह भी ऐसे वक्त में जब हमारा देश कोविड-19 महामारी से लड़ रहा है। चेन्नई हवाई अड्डे ने 12 जनवरी 2021 से 15 मई 2021 तक 44.26 मीट्रिक टन घरेलू इनबाउंड वैक्सीन और संबंधित चिकित्सा समाग्रियों को संचालित किया है। चेन्नई हवाई अड्डे को पुणे/मुंबई हवाई अड्डों के जरिये बड़ी मात्रा में कोविशील्ड वैक्सीन शिपमेंट और हैदराबाद हवाई अड्डे के माध्यम से कोवैक्सिन वैक्सीन शिपमेंट प्राप्त हुए थे।
एएआईसीएलएएस  और एएआई टीम द्वारा एक विशेष वैक्सीन कॉरिडोर की स्थापना की गई थी ताकि आगमन के साथ टीकों की सुपुर्दगी जिसे की जानी है उसे जल्द से जल्द की जा सके। इसके साथ ही टीके को आस-पास के राज्यों और जिलों को भेजे जाते हैं। चेन्नई हवाई अड्डे ने 1 मई से 15 मई, 2021 तक 9.53 मीट्रिक टन ऑक्सीजन कंसंट्रेटर का शिपमेंट प्राप्त किया है।
विदशों से चेन्नई हवाई अड्डे को 15 मई 2021 तक 402.39 मीट्रिक टन आवश्यक इनबाउंड चिकित्सा सामग्री प्राप्त हुई है। विदेशों से प्राप्त अधिकांश सम्रागी ऑक्सीजन कंसंट्रेटर और चिकित्सकीय संसाधन थे जो हांगकांग, शेनझेन, सिंगापुर, दोहा, कुनमिंग, इस्तांबुल, बैंकॉक, कुआलालंपुर और फ्रांस से भेजा गया था।
चेन्नई हवाई अड्डा भारतीय वायु सेना  के विमान की आवाजाही को हर संभव सहायता प्रदान कर रहा है, जो देश भर में तेजी से वितरण के लिए मेडिकल ऑक्सीजन सिलेंडर और आवश्यक सामान ले जा रहा है। 01 मई 2021 से आईएएफ यूके से 900 ऑक्सीजन सिलेंडर और सिंगापुर से 256 ऑक्सीजन सिलेंडर लेकर आया है। ऑक्सीजन कंसंट्रेटर भी इन देशों से लाए गए हैं। पिछले हफ्ते भी एक आईएएफ विमान ने चेन्नई हवाई अड्डे से तरल ऑक्सीजन टैंकर को एयरलिफ्ट किया था। चिकित्सा समाग्रियों को जल्द से जल्द वितरण में सभी कोविड प्रोटोकॉल का पालन किया जा रहा है।
चेन्नई हवाई अड्डे ने एएआई और अन्य हितधारकों के कर्मचारियों के लिए कोविड टीकाकरण शिविर का आयोजन किया है और लगभग 2000 फ्रंटलाइन कार्यकर्ताओं को टीका लगाया गया है। मार्च 2020 में, जब कोविड-19 की पहली लहर के कारण पहला राष्ट्रव्यापी लॉकडाउन घोषित किया गया था, तब भी चेन्नई हवाई अड्डे पर माल की आवाजाही पूरे क्षेत्र में निर्बाध रूप से चलती रही थी। एक साल बाद, कोराना की दूसरी लहर के कारण जब हमारा देश एक और अनिश्चित दौर से गुजर रहा है, तब भी चेन्नई हवाई अड्डा कोविड-19 के खिलाफ भारत की लड़ाई में अपनी पूरी क्षमता के सहयोग देने का काम कर रहा है।
पर्यटन मंत्रालय
एक भारत श्रेष्ठ भारत : हिमाचल प्रदेश के विद्यार्थियों ने कोच्चि की पांच दिवसीय सफल यात्रा की
छात्रों ने स्थानीय व्यंजनों, संस्कृति और केरल राज्य के विभिन्न पहलुओं के बारे में जाना
आजादी का अमृत महोत्सव - एक भारत श्रेष्ठ भारत के हिस्से के रूप में, शिमला  के 50 विद्यार्थियों ने हाल ही में कोच्चि  की यात्रा की। 50 विद्यार्थियों में 25 छात्र-छात्राएं शिमला, ऊना और उसके आसपास के वरिष्ठ माध्यमिक विद्यालयों के 11वीं और 12वीं के विद्यार्थी थे। इनमें 13 लड़के और 12 लड़कियां थीं। बाकी 25 विद्यार्थी विश्वविद्यालय प्रौद्योगिकी संस्थान , हिमाचल प्रदेश विश्वविद्यालय, शिमला के बी. टेक विद्यार्थी थे। इनमें 15 लड़के और 10 लड़कियां थीं। उनके साथ चार शिक्षक भी थे। टीम ने 28 जून से 3 जुलाई 2022 तक कोच्चि में विभिन्न स्थानों का दौरा किया। एससीएमएस कोचीन स्कूल ऑफ बिजनस मेजबान संस्थान था। एक भारत श्रेष्ठ भारत के तहत हिमाचल प्रदेश और केरल युग्मित राज्य हैं।
सरकार की अनूठी पहल, एक भारत श्रेष्ठ भारत के तहत विद्यार्थी विनिमय कार्यक्रम के हिस्से के रूप में यह टीम कोच्चि में थी। इस विनिमय कार्यक्रम को आगे बढ़ाते हुए हिमाचल प्रदेश के छात्रों ने चेंडामंगलम हथकरघा बुनकर सहकारी समिति का दौरा किया और चलाकुडी में रसा गुरुकुल रसोई में सांभर जैसे स्थानीय व्यंजन को पकाने में हाथ आजमाया।
यात्रा के आखिरी दिन, विद्यार्थियों ने राज्य सरकार के समग्र शिक्षा केरल  द्वारा आयोजित एक कार्यक्रम में दोनों राज्यों के शैक्षणिक संस्थानों के बीच एक बैठक में भी हिस्सा लिया और कलामस्सेरी में सरकारी उच्च माध्यमिक विद्यालय के छात्रों के साथ बातचीत की।
कार्यक्रम के हिस्से के रूप में, टीम ने प्रसिद्ध एएसआई स्मारकों और स्थानीय संग्रहालयों का भी दौरा किया जैसे, एडापल्ली में केरल इतिहास का संग्रहालय, एर्नाकुलम में दरबार हाल आर्ट गैलरी, त्रिपुनिथुरा  में हिल पैलेस संग्रहालय और थेवारा में केरल लोक कथा संग्रहालय। इसके अलावा, स्थानीय कला और खेल के बारे में जानने के लिए कलारीपयट्ट  का भी एक विशेष सत्र आयोजित किया गया। हिमाचल प्रदेश के छात्रों ने भी केरल के छात्रों के सामने सांस्कृतिक प्रस्तुतियां दीं।
केंद्रीय शिक्षा मंत्रालय और अखिल भारतीय तकनीकी शिक्षा परिषद , नई दिल्ली ने इस यात्रा को सुविधाजनक बनाने में सहयोग किया।
रक्षा मंत्रालय
वाइस एडमिरल संजय वात्स्यायन ने नौसेना की पूर्वी कमान के चीफ ऑफ स्टाफ का पदभार ग्रहण किया
वाइस एडमिरल संजय वात्स्यायन, एवीएसएम, एनएम ने 16 दिसंबर 2021 को पूर्वी नौसेना कमान के चीफ ऑफ स्टाफ के रूप में पदभार ग्रहण कर लिया।
वाइस एडमिरल संजय वात्स्यान प्रतिष्ठित राष्ट्रीय रक्षा अकादमी, खडकवासला, रक्षा सेवा स्टाफ कॉलेज, वेलिंगटन, नौसेना युद्ध कॉलेज, मुंबई और राष्ट्रीय रक्षा कॉलेज, नई दिल्ली के पूर्व छात्र हैं। एडमिरल वात्स्यान तोप-बन्दूक से गोलाबारी और मिसाइल सिस्टम के विशेषज्ञ हैं। उन्हें समुद्र और तट का व्यापक अनुभव है।
उन्होंने भारतीय तटरक्षक तटवर्ती गश्ती पोत, मिसाइल से लैस जहाजों विभूति और नाशक के साथ गाइडेड-मिसाइल कार्वेट कुथार की कमान संभाली है। इसके अलावा स्वदेशी रूप से निर्मित अत्याधुनिक स्टील्थ फ्रिगेट सह्याद्री के कमिशनिंग कमांडिंग ऑफिसर भी रहे हैं। संजय वात्स्यान महत्वपूर्ण स्टाफ असाइनमेंट में कार्मिक के संयुक्त निदेशक, कार्मिक , निदेशक नौसेना योजना , और एकीकृत मुख्यालय रक्षा मंत्रालय   में प्रधान निदेशक नौसेना योजना शामिल हैं।
फरवरी 2018 में उन्हें फ्लैग रैंक में पदोन्नति करने के बाद आईएचक्य एमओडी  में नौसेना स्टाफ  के सहायक प्रमुख के रूप में नियुक्त किया गया था। उन्होंने फरवरी 2020 से फरवरी 2021 तक विशाखापत्तनम में पूर्वी बेड़े की कमान संभाली।
वाइस एडमिरल के पद पर पदोन्नति और चीफ ऑफ स्टाफ, ईएनसी के रूप में कार्यभार संभालने से पहले वह राष्ट्रीय रक्षा अकादमी के डिप्टी कमांडेंट और मुख्य प्रशिक्षक थे।
प्रधानमंत्री कार्यालय
प्रधानमंत्री श्री नरेन्द्र मोदी ने आरबीआई द्वारा आज की गई घोषणाओं की सराहना की
इन कदमों से तरलता बढ़ेगी और ऋण आपूर्ति में सुधार होगा: प्रधानमंत्री
प्रधानमंत्री श्री नरेन्द्र मोदी ने भारतीय रिजर्व बैंक  द्वारा आज की गई विभिन्न घोषणाओं की सराहना की। इसके साथ ही प्रधानमंत्री ने कहा कि इन कदमों से पूरी वित्तीय प्रणाली में तरलता  बढ़ेगी और ऋणों की आपूर्ति या उपलब्धता में सुधार होगा।
प्रधानमंत्री ने एक ट्वीट में कहा, ‘आज @RBI द्वारा की गई घोषणाओं से तरलता में काफी वृद्धि होगी और ऋण आपूर्ति में सुधार होगा। इन कदमों से हमारे छोटे व्यवसायों, एमएसएमई, किसानों और गरीबों को मदद मिलेगी। इन कदमों के तहत डब्ल्यूएमए सीमा बढ़ा देने से सभी राज्यों को भी आवश्यक मदद मिलेगी।’
श्रम और रोजगार मंत्रालय
ईपीएफओ ने पीएम गरीब कल्याण योजना के अनुरूप अभिदाताओं के ईपीएफ एवं ईपीएस खाताओं को क्रेडिट करने के लिए आनलाइन तंत्र लागू किया
लगभग 79 लाख अभिदाताओं एवं लगभग 3.8 लाख प्रतिष्ठानों को लाभ पहुंचेगा
तीन महीनों के लिए 4800 करोड़ रुपये के सब्सिडी व्यय का अनुमान
केंद्रीय श्रम एवं रोजगार मंत्रालय के तहत एक सांविधिक निकाय, कर्मचारी भविष्य निधि संगठन  ने कोरोना महामारी से लड़ने में गरीबों की सहायता करने के लिए 26.03.2020 को पीएम गरीब कल्याण योजना के तहत केंद्र सरकार द्वारा घोषित पैकेज के अनुरूप अपने अभिदाताओं के ईपीएफ एवं ईपीएस खाताओं को क्रेडिट करने के लिए एक इलेक्ट्रोनिक तंत्र लागू किया है।
तदनुसार, सरकार द्वारा घोषित राहत का लाभ पात्र संगठनों/ प्रतिष्ठानों द्वारा इलेक्ट्रोनिक चालान सह रिटर्न  फाइल करने के जरिये प्राप्त किया जा सकता है। ईपीएफ एवं ईपीएस  के कारण ईसीआर में परिलक्षित नियोक्ताओं एवं कर्मचारियों की तरफ से नियत राशि केंद्रीय सरकार द्वारा 15,000 रुपये से कम कमाने वाले अंशदायी ईपीएफ सदस्यों, जो पहले से ही 100 कर्मचारियों को रोजगार देने वाले, जिसमें से 90 प्रतिशत या इससे अधिक की मासिक आय 15,000 रुपये से कम है, ईपीएफ कवर्ड प्रतिष्ठानों/फैक्टरियों के यूएएन में तीन महीनों के लिए क्रेडिट कर दिया जाएगा। लगभग 79 लाख अभिदाताओं एवं लगभग 3.8 लाख प्रतिष्ठानों को इस पैकेज से लाभ पहुंचने की उम्मीद है। इससे तीन महीनों के लिए 4800 करोड़ रुपये के सब्सिडी व्यय का अनुमान है।
उल्लेखनीय है कि केंद्रीय सरकार ने कोरोना वायरस से लड़ने में निर्धनों की सहायता के लिए 26.03.2020 को प्रधानमंत्री गरीब कल्याण योजना  आरंभ की थी। पीएमजीकेवाई पैकेज का उद्वेश्य निम्न आय अर्जित करने वाले ईपीएफ सदस्यों के रोजगार में आने वाली बाधाओं की रोकथाम करना एवं ईपीएफ के तहत कवर होने वाले योग्य प्रतिष्ठानों की सहायता करना है।
उपरोक्त पैकेज को कार्यान्वित करने के लिए, श्रम एवं रोजगार मंत्रालय ने बाद में उद्वेश्य, योग्यता मानदंड, वैधता अवधि, प्रक्रिया एवं राहल प्राप्त करने का तरीका विनिर्दिष्ट करते हुए स्कीम अधिसूचित कर दी।
इलेक्ट्रोनिक चालान सह रिटर्न  फाइलिंग प्रतिष्ठानों को उनके पात्र कर्मचारियों के संबंध में राहत का लाभ उठाने में सक्षम बनायेंगे।
किसी योग्य प्रतिष्ठान के संबंध में नियोक्ता प्रतिष्ठान के सभी कर्मचारियों को महीने के लिए वेतन संवितरित करेगा और वांछनीय प्रमाणपत्र एवं स्कीम के तहत लाभ उठाने के घोषणापत्र के साथ इलेक्ट्रोनिक चालान सह रिटर्न  फाइल करेगा।
ईसीआर के अपलोड हो जाने तथा प्रतिष्ठान एवं कर्मचारियों की पात्रता सत्यापित हो जाने के बाद चालान अलग से योग्य कर्मचारियों के संबंध में केंद्रीय सरकार की राहत के रूप में नियोक्ताओं एवं कर्मचारियों के बकाया योगदान एवं नियोक्ता द्वारा भुगतान किए जाने वाली शेष राशि प्रदर्शित करेगा।
जैसाकि चालान में परिलक्षित है, नियोक्ता द्वारा अन्य कर्मचारियों के लिए उससे बकाया भुगतान कर दिए जाने के बाद, ईपीएफ एवं ईपीएस योगदान केंद्र सरकार द्वारा प्रतिष्ठान के योग्य कर्मचारियों के सीधे यूएएन में क्रेडिट कर दिया जाएगा।
स्कीम के विवरण एवं पैकेज के विभिन्न पहलुओं पर स्पष्टीकरण सन्निहित एफएक्यू टैब ‘कोविड-19‘ के तहत ईपीएफओ वेबसाइट के होमपेज पर उपलब्ध है।
उप राष्ट्रपति सचिवालय
उपराष्ट्रपति और उनकी पत्नी ने गोवा के पोंडा में मातृछाया कन्या अनाथालय का दौरा किया, यहां लोगों से बातचीत की
उपराष्ट्रपति ने सामाजिक सेवा में समर्पित गैर सरकारी संगठन मातृछाया की सराहना की
उपराष्ट्रपति ने कॉरपोरेट क्षेत्र से अपील की कि सीएसआर के तहत एनजीओ की मदद करें
श्री नायडू ने कोविड योद्धाओं द्वारा निस्वार्थ सेवा और वैज्ञानिकों द्वारा वैक्सीन इजाद करने के लिए उनकी सराहना की
उपराष्ट्रपति श्री एम वेंकैया नायडू और उनकी पत्नी श्रीमती उषा नायडू ने आज पोंडा के मातृछाया कन्या अनाथालय का दौरा किया। ये गोवा में पणजी से करीब 40 किलोमीटर की दूरी पर स्थित है। दोनों ने यहां रहने वाली लड़कियों और स्टाफ से बातचीत भी की। उपराष्ट्रपति यहां अपनी पुत्री श्रीमती दीपा वेंकट और परिवार के अन्य सदस्यों के साथ पहुंचे थे। श्रीमती वेंकट स्वर्ण भारत ट्रस्ट की मैनेजिंग ट्रस्टी हैं।
श्री नायडू और उनकी पत्नी को यहां इस संस्था के परिसर का दौरा करवाया गया। इस दौरान उन्हें संस्था द्वारा गरीब और अनाथ कन्याओं की स्वस्थ माहौल में परवरिश के लिए किए जा रहे प्रयासों के बारे में भी बताया गया।
मातृछाया ट्रस्ट के सदस्यों की सराहना करते हुए उपराष्ट्रपति ने कहा कि वे संस्था द्वारा किए जा रहे कार्यों से वे बेहद प्रभावित हैं। साथ ही उन्होंने ये भी कहा कि संस्था द्वारा सही मायनों में देश की पुरातन 'शेयर एंड केयर' की प्रथा के अनुरूप जरूरतमंदों की सेवा की जा रही है। श्री नायडू ने आगे कहा कि सेवा की भावना से एक व्यक्ति में संतुष्टि का भाव पैदा होता है। स्वर्ण भारत ट्रस्ट के साथ अपने अनुभवों को साझा करते हुए श्री नायडू ने कहा कि वे जब भी वहां बच्चों से बातचीत करते हैं तो खुद को ऊर्जावान महसूस करते हैं।
श्री नायडू ने इस बात पर खुशी जताई कि यहां से 800 से ज्यादा बच्चियों को गोद लिया जा चुका है और 30 से ज्यादा कन्याओं की शादी भी हो चुकी है। उन्होंने कहा कि ये जानकर भी प्रसन्नता हो रही है कि बच्चियों ने यहां पढ़ाई-लिखाई और खेलकूद में भी काफी तरक्की की है।
उपराष्ट्रपति ने यह कहा कि कई एनजीओ केंद्र और राज्यों के कार्यक्रमों का लाभ अपने समानांतर प्रयासों से देशभर में पहुंचा रहे हैं। "मैं देश के कॉरपोरेट क्षेत्र के लोगों से अपील करना चाहता हूं कि वे कॉरपोरेट सामाजिक दायित्व के तहत उन संस्थाओं की मदद करें जो सामाजिक सेवा में समर्पित भाव से कार्य कर रही हैं।"
इस दौरान उपराष्ट्रपति को मातृछाया ट्रस्ट द्वारा की जा रही अन्य सामाजिक परियोजनाओं की भी जानकारी दी गई। तलौली में लड़कों के लिए बाल कल्याण आश्रम, मडगाँव में लड़कियों के लिए घर, रुग्णाश्रय और जरूरतमंद मरीजों के रहने के लिए घर जैसी अन्य गतिविधियों के बारे में भी उन्हें बताया गया। साल 1976 में कुछ सामाजिक कार्यकर्ताओं ने साथ मिलकर मातृछाया एनजीओ की शुरुआत की थी।
विश्व के सबसे बड़े टीकाकरण अभियान, जिसकी शुरुआत आज देश में हुई, उसकी सराहना कहते हुए श्री नायडू ने कहा कि यह राष्ट्र के लिए गर्व की बात है। यह हमारी बढ़ती आत्मनिर्भरता का भी एक शानदार संकेत है। उन्होंने लोगों के जीवन की रक्षा के लिए निस्वार्थ और अथक परिश्रम करने वाले वैज्ञानिकों और अग्रिम पंक्ति के कोविड योद्धाओं की भरपूर सराहना की।
निर्वाचन आयोग
ईसीआई ने श्री प्रणब मुखर्जी के निधन पर शोक व्यक्त किया
भारत निर्वाचन आयोग  ने पूर्व राष्ट्रपति श्री प्रणब मुखर्जी के निधन पर गहरा शोक व्यक्त किया है।
मुख्य निर्वाचन आयुक्त श्री सुनील अरोड़ा ने गहरा शोक व्यक्त करते हुए कहा, ‘उनके निधन से राष्ट्र ने एक अत्यंत सम्मानित विद्वान और एक राजर्षि को खो दिया है जो आर्थिक, संवैधानिक और ऐतिहासिक मामलों के अपने विश्वकोशीय ज्ञान के लिए जाने जाते थे।’
भारत निर्वाचन आयोग के साथ श्री प्रणब मुखर्जी के विशिष्ट जुड़ाव को स्मरण करते हुए सीईसी श्री अरोड़ा ने कहा कि स्वास्थ्य अच्छा न रहने के बावजूद श्री प्रणब मुखर्जी ने ईसीआई के निमंत्रण को सहर्ष स्वीकार किया था और 23 जनवरी 2020 को ईसीआई द्वारा आयोजित प्रथम सुकुमार सेन स्मृति व्याख्यान दिया था। गणतंत्र के राष्ट्रपति के रूप में श्री मुखर्जी ने वर्ष 2016 और वर्ष 2017 में दो बार ईसीआई के राष्ट्रीय मतदाता दिवस कार्यक्रम को संबोधित किया था।
श्री अरोड़ा ने कहा, ‘मैं यह मंगल-कामना करता हूं कि ईश्वर उनके परिवार को इस अपूरणीय क्षति को सहन करने की शक्ति दे।’
वित्त मंत्रालय
सीमा-शुल्क अधिकारियों के पास 3,000 ऑक्सीजन कंसंट्रेटर की कोई खेप लंबित नहीं: वित्त मंत्रालय
माननीय दिल्ली उच्च न्यायालय के समक्ष सीमा-शुल्क अधिकारियों के द्वारा 3,000 ऑक्सीजन कंसेंट्रेटर की एक खेप को लंबित रखने के मामले में सरकार के वकील ने स्पष्ट किया कि वर्तमान में ऐसी कोई भी खेप सीमा-शुल्क अधिकारियों के पास लंबित नहीं है।
हालांकि, सोशल मीडिया में इस तरह की खबरों का अंबार था कि सीमा-शुल्क अधिकारियों के पास 3,000 ऑक्सीजन कंसेंट्रेटर की एक खेप लंबित हैं। हमने अपने क्षेत्रीय कार्यालयों के साथ इस मामले की एक बार फिर से जाँच की है लेकिन सीमा-शुल्क के अधिकारियों के पास ऐसी कोई खेप नहीं है। हालाँकि, इस मामले में एक फोटोग्राफ ट्विटर पर भी डाली गई है कि अगर किसी को इन ऑक्सीजन कंसेंट्रेटर के स्थल की सही जानकारी है, तो वह हमें इसकी सूचना दे सकता है और हम पर इस पर शीघ्र कार्रवाई करेंगे।
रक्षा मंत्रालय
भारत-थाईलैंड संयुक्त सैन्य अभ्यास मैत्री – 2019
भारत और थाइलैंड के बीच मैत्री 2019 नामक संयुक्त सैन्य अभ्यास 16 सितम्बर से 29 सितम्बर, 2019 तक मेघालय के उमरोई में फॉरेन ट्रेनिंग नोड में आयोजित किया जाएगा। भारत और थाइलैंड की सेनाओं के प्रत्येक 50-50 सैनिक इस अभ्यास में हिस्सा लेंगे। इसका उद्देश्य अपने-अपने देशों में आतंकवाद विरोधी कार्रवाइयों के दौरान प्राप्त किए गए अनुभवों को साझा करना है।
अभ्यास मैत्री एक वार्षिक प्रशिक्षण कार्यक्रम है, जिसे 2006 से थाइलैंड और भारत में बारी-बारी से आयोजित किया जाता है। यह बात ध्यान देने योग्य है कि भारत अनेक देशों के साथ सैन्य प्रशिक्षण अभ्यासों का संचालन करता है। किन्तु, वैश्विक आतंकवाद के बदलते परिदृश्य में, थाइलैंड के साथ अभ्यास मैत्री दोनों देशों की सुरक्षा संबंधी चुनौतियों को देखते हुए अत्यधिक महत्वपूर्ण है। जंगली और शहरी परिदृश्य में आतंकवाद विरोधी कार्रवाई पर आधारित कंपनी स्तर का संयुक्त प्रशिक्षण इस अभ्यास में शामिल है।
संयुक्त सैन्य अभ्यास से भारतीय सेना और रॉयल थाइलैंड आर्मी के बीच रक्षा सहयोग बढ़ेगा। इससे दोनों देशों के बीच रक्षा सहयोग बढ़ाने के साथ ही द्विपक्षीय संबंधों को मजबूत करने में मदद मिलेगी।
राष्ट्रपति सचिवालय
भारत के राष्ट्रपति 11 नवंबर को विश्व-भारती के दीक्षांत समारोह को संबोधित करेंगे
भारत के राष्ट्रपति श्री राम नाथ कोविंद 10 और 11 नवंबर, 2019 को पश्चिम बंगाल का दौरा करेंगे। वह 11 नवंबर, 2019 को शांतिनिकेतन में विश्व-भारती के दीक्षांत समारोह को संबोधित करेंगे।